

**“ตำรวจสอบสวนกลาง (CIB) ทลายโกดังย่านสมุทรปราการ ลักลอบนำเข้ากาแฟจีน มาสวม อย.ไทย**

 **ขายผ่านช่องทางออนไลน์ โดยบรรจุหีบห่อในสถานที่ที่ไม่ถูกสุขลักษณะ กว่าหนึ่งล้านซอง”**

**กองบัญชาการตำรวจสอบสวนกลาง (CIB)** ภายใต้การอำนวยการของ พล.ต.ท.จิรภพ
ภูริเดช ผบช.ก. ได้สั่งการให้ พ.ต.อ.ทัศน์ภูมิ จารุปรัชญ์ รรท.ผบก.ปอศ., พ.ต.อ.จักรกริช เสริบุตร รอง ผบก.ปอศ., พ.ต.อ.วิจักขณ์ ตารมย์ รอง ผบก.ปอศ., พ.ต.อ.ชัชวาล ชูชัยเจริญ ผกก.2 บก.ปอศ. และ พ.ต.ท.วาทิต จิตรจันทึก รอง ผกก.2 บก.ปอศ.

**สำนักงานคณะกรรมการอาหารและยา** โดย นพ.สุรโชค ต่างวิวัฒน์ เลขาธิการคณะกรรมการอาหารและยา และ ภก.เลิศชาย เลิศวุฒิ รองเลขาธิการคณะกรรมการอาหารและยา และ
นางสาวศศิวีณ์ นรากร รองผู้อำนวยการกองอาหาร

**เจ้าหน้าที่ชุดตรวจค้น นำโดย** พ.ต.ท.หญิง วณิชยา ไชยปรุง สว.กก.2 บก.ปอศ. พร้อมด้วย เจ้าหน้าที่ กก.2 บก.ปอศ.

**ร่วมกันตรวจค้น** โกดังสินค้าในพื้นที่ ต.บางบ่อ อ.บางบ่อ จ.สมุทรปราการ

**พฤติการณ์กล่าวคือ** สืบเนื่องจากเจ้าหน้าที่ตำรวจชุดตรวจค้นได้ทำการสืบสวนโดยทราบว่า โกดังสินค้าดังกล่าว มีการนำเข้าสินค้าที่น่าเชื่อว่ามีแหล่งกำเนิดจากต่างประเทศ มาจำหน่ายให้กับประชาชน และอาจจะก่อให้เกิดอันตรายต่อสุขภาพ จึงได้ทำการขอหมายค้นศาลจังหวัดสมุทรปราการ ที่ 45/2568 ลงวันที่ 22 มกราคม 2568 เพื่อเข้าตรวจค้นและตรวจสินค้าโดยละเอียด เมื่อเจ้าพนักงานตำรวจชุดตรวจค้นเข้าตรวจค้น พบ MR.Zhang (สัญชาติจีน) อายุ 45 ปี แสดงตัวเป็นผู้นำตรวจค้นและเป็นพนักงานผู้ดูแลสถานที่ พร้อมแจ้งว่ามีนายทุนชาวจีนเป็นเจ้าของสินค้าและกิจการดังกล่าว

**ผลการตรวจค้น** พบสินค้ามีแหล่งกำเนิดจากต่างประเทศจริง ซึ่งเป็นผลิตภัณฑ์อาหารประเภทกาแฟ 3 in1 ของกลางจำนวนกว่า 1,000,000 ซอง ขณะตรวจค้นพบพนักงานจำนวนหนึ่งได้นั่งบรรจุหีบห่อในบริเวณสถานที่ดังกล่าวอย่างไม่ถูกสุขลักษณะ เนื่องจากเป็นสินค้าบริโภค และเมื่อตรวจสอบพบว่ามีการสวม เลข อย. และได้นำมาจำหน่ายในช่องทางออนไลน์ TIKTOK เบื้องต้นทางเจ้าของสินค้ายังไม่สามารถมาแสดงเอกสารการนำเข้าและการชำระภาษีศุลกากรแสดงต่อเจ้าหน้าที่ตำรวจได้ และได้รับแจ้งว่าเจ้าของสินค้าเดินทางไปประเทศจีน เจ้าหน้าที่ตำรวจจึงได้ทำบันทึกตรวจค้นและยึดสินค้าดังกล่าวไว้เพื่อทำการตรวจสอบและขยายผลดำเนินคดีกับบุคคลที่เกี่ยวข้องต่อไป

ของกลางที่พบเป็นผลิตภัณฑ์อาหารที่สวม เลข อย. ได้แก่

1. กาแฟยี่ห้อ Phoenix Roastz ขนาด 2 กรัม จำนวน 1,000,000 ซอง
2. วิตามินซียี่ห้อ Phoenix Roastz ขนาด 10 มิลลิลิตร จำนวน 130,000 ซอง
3. ผงเม็ดเจียไฟเบอร์ยี่ห้อ Phoenix Roastz ขนาด 2 กรัม จำนวน 85,000 ซอง
4. กาแฟลาเต้ Phoenix Roastz ขนาด 2 กรัม จำนวน 8,000 ซอง

**มีความผิดฐานดังนี้**

“ช่วยซ่อนเร้น ช่วยจำหน่าย ช่วยพาเอาไปเสีย ซื้อ รับจำนำหรือรับไว้ โดยประการใดซึ่งของอันตนพึงรู้ว่าเป็นของอันเข้ามาในหรือส่งออกไปนอกราชอาณาจักรซึ่งของที่ยังมิได้ผ่านพิธีการศุลกากร”
อันเป็นความผิดตามาตรา 246 พระราชบัญญัติศุลกากร พ.ศ.2560

ส่วนในความผิดเกี่ยวกับพระราชบัญญัติอาหาร พ.ศ.2522 เบื้องต้น การกระทำดังกล่าวเป็นการจำหน่ายอาหารปลอมมีโทษจำคุก 6 เดือน - 10 ปี และปรับตั้งแต่ 5,000 – 100,000 บาท

หากพนักงานสอบสวน กก.2 บก.ปอศ. ได้เรียกผู้เสียหายมาให้ข้อมูลเรียบร้อยแล้ว หากพบการกระทำผิดอื่นจะได้ทำการแจ้งข้อหาเพิ่มเติมต่อไป

**นางสาวศศิวีณ์ นรากร รองผู้อำนวยการกองอาหาร** กล่าวว่า ปฏิบัติการในครั้งนี้ สำนักงานคณะกรรมการอาหารและยา (อย.) ขอขอบคุณตำรวจกองบังคับการปราบปรามการกระทำความผิดเกี่ยวกับอาชญากรรมทางเศรษฐกิจ (บก.ปอศ.) ที่สามารถจับกุมกระทำผิดกฎหมายได้ในครั้งนี้ สำนักงานคณะกรรมการอาหารและยา (อย.) มีหน้าที่กำกับดูแล การผลิต นำเข้า จำหน่าย อาหาร ให้เป็นไปตามกฎหมาย ฉะนั้นผู้ประกอบการที่ต้องการผลิตเพื่อจำหน่ายอาหารต้องปฏิบัติตามที่กฎหมายกำหนด ทั้งในส่วนของการขออนุญาต มาตรฐานคุณภาพของผลิตภัณฑ์ รวมทั้งการแสดงฉลากของผลิตภัณฑ์เพื่อให้ได้ผลิตภัณฑ์ที่มีคุณภาพปลอดภัย งในการจับกุมในครั้งนี้พบของกลางที่มีการแสดงฉลากด้วยเลขสารบบอาหารเป็นเลขเดียวกันทั้งหมด ซึ่งเลขสารบบอาหารเป็นเลขที่อนุญาตให้เฉพาะกับผลิตภัณฑ์แต่ละรายการโดยที่ผู้บริโภคสามารถตรวจสอบเลขสารบบอาหารดังกล่าวได้จากฐานข้อมูลของสำนักงานคณะกรรมการอาหารและยา ในการนี้จึงขอให้ผู้บริโภคระมัดระวังในการเลือกซื้อผลิตภัณฑ์อาหาร ต้องเลือกซื้อผลิตภัณฑ์ที่ฉลากมีการแสดงเลขสารบบอาหาร แสดงส่วนผสมอาหารเป็นภาษาไทย และแสดงข้อมูลสำหรับผู้แพ้อาหาร เป็นต้น ขอย้ำเตือนพี่น้องประชาชนว่า ผลิตภัณฑ์สุขภาพ เช่น เครื่องสำอาง อาหาร ยา ผลิตภัณฑ์สมุนไพร เครื่องมือแพทย์ จะต้องได้รับอนุญาตจากสำนักงานคณะกรรมการอาหารและยา (อย.) ก่อนจำหน่าย โดยสามารถดูได้ที่ฉลากผลิตภัณฑ์หรือที่บรรจุภัณฑ์ ควรซื้อจากร้านค้าที่มีหลักแหล่งแน่นอน กรณีซื้อออนไลน์ให้ซื้อจากร้านค้าออนไลน์ที่มีการจดทะเบียนพาณิชย์อิเล็กทรอนิกส์กับกรมพัฒนาธุรกิจการค้า กระทรวงพาณิชย์เรียบร้อยแล้ว

 ทั้งนี้ผู้บริโภคสามารถตรวจสอบผลิตภัณฑ์สุขภาพที่ได้รับอนุญาตจาก อย. ได้ที่ www.fda.moph.go.th และ Line: @FDAThai หากพบผลิตภัณฑ์ที่ต้องสงสัยหรือไม่ได้รับอนุญาต สามารถแจ้งได้ที่สายด่วน อย.1556 หรือผ่าน Email: 1556@fda.moph.go.th Line: @FDAThai, Facebook:

FDAThai หรือ ตู้ปณ.1556 ปณฝ.กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

 **พ.ต.อ.ทัศน์ภูมิ จารุปรัชญ์ รรท.ผบก.ปอศ.กล่าวว่า** ตำรวจสอบสวนกลาง(CIB) โดย บก.ปอศ. ได้ดำเนินการตามมาตรการเชิงรุก ป้องกันปราบปรามและจับกุมผู้กระทำความผิดที่ได้ลักลอบนำเข้าสินค้าหนีภาษีจากต่างประเทศ และเป็นห่วงความปลอดภัยของพี่น้องประชาชน ให้ตระหนักและบริโภคสินค้าที่มีคุณภาพได้มาตรฐานความปลอดภัย ถูกต้องตรงตามเกณฑ์การผลิต หรือการนำเข้า จากสำนักงานคณะกรรมการอาหารและยา

**ช่องทางการติดต่อสอบถามข้อมูลเพิ่มเติม** พ.ต.ท.หญิง วณิชยา ไชยปรุง สว.กก.2 บก.ปอศ. เบอร์โทรศัพท์ 092 929 9345

**“ผู้ต้องหาหรือจำเลยยังเป็นผู้บริสุทธิ์ตราบใดที่ศาลยังไม่มีคำพิพากษาถึงที่สุด”**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*
**วันที่เผยแพร่ข่าว 24 มกราคม 2568 ข่าวแถลง 13 / ปีงบประมาณ พ.ศ. 2568**